
1. [bookmark: _Toc233806453][bookmark: _Toc235608272]Cyflwyniad
1.1. Mae’r adroddiad hwn yn crynhoi’r ymatebion i’r ymgynghoriad a gyhoeddwyd ar 6 Medi 2024 ar ddiwygiadau arfaethedig i Ran S (Gwefru Cerbydau Trydan) o’r Rheoliadau Adeiladu a’r canllawiau statudol cysylltiedig, gan gynnwys yr alwad am dystiolaeth a oedd yn cyd-fynd ag ef.

1.2. Nid yw’r adroddiad yn ceisio rhoi sylw manwl i bob pwynt a godwyd. Fodd bynnag, ystyriwyd pob sylw waeth a ydynt yn cael eu hadlewyrchu’n benodol yn y crynodeb hwn ai peidio. Mae Llywodraeth Cymru wedi darparu ymateb i bob cwestiwn ymgynghori.

1.3. Safbwyntiau a fynegwyd gan yr ymatebwyr i’r ymgynghoriad a adroddir yn y crynodeb hwn ac nid ydynt o reidrwydd yn adlewyrchu barn Llywodraeth Cymru. 

Ymatebion i’r Ymgynghoriad – Trosolwg

1.4 Cafwyd 66 o ymatebion llawn i’r ymgynghoriad. Mae ymatebwyr a gwblhaodd y ffurflen ymateb i’r ymgynghoriad wedi’u neilltuo i’w math o sefydliad pan ddarparwyd gwybodaeth o’r fath. Mae’r tabl isod yn dangos nifer yr ymatebion a dderbyniwyd gan bob sector.

	Math o sefydliad

	Cyfrif

	Adeiladwr/Datblygwr
	5

	Gwneuthurwr
	1

	Dylunydd/Peiriannydd/Syrfëwr
	2

	Rheolaeth Adeiladu Awdurdod Lleol
	14

	Arolygydd Cymeradwy Rheolaeth Adeiladu
	2

	Cymdeithas fasnach
	1

	Peiriannydd Tân/Awdurdod Tân
	3

	Rheolwr Cyfleusterau
	0

	Manwerthwr
	1

	Gweithiwr Adeiladu Proffesiynol 
	2

	Landlord/Rheolwr Eiddo
	2

	Sefydliad Cynrychiolwyr Landlordiaid
	0

	Elusen
	1

	Ymgyrchydd neu Grŵp Lobïo
	0

	Parti Arall â Buddiant
	32






Trin Ymatebion

1.5 Darparwyd ffurflen ymateb safonol er hwylustod. Fodd bynnag, lle nad oedd ymatebwyr wedi defnyddio’r ffurflen, priodolwyd sylwadau i’r cwestiwn mwyaf priodol. 

1.6 Lle nad yw ymatebwyr wedi ateb gyda’r ymatebion safonol a gynigiwyd ond wedi nodi’n glir farn glir yn eu hateb, mae’r ymateb hwnnw wedi’i briodoli iddynt yn y dadansoddiad ystadegol. Er enghraifft, os defnyddiodd ymatebydd yr ymadrodd ‘Rwy’n cefnogi’r cynnig’, marciwyd ei ymateb fel un cadarnhaol. Pan nad oedd ymateb clir yn cael ei adnabod, marciwyd yr atebion fel ‘heb ateb’ yn y dadansoddiad ystadegol gyda’r ymatebion wedi’u cynnwys yn y crynodeb o sylwadau.
2. [bookmark: _Toc233806454][bookmark: _Toc235608273]Rheoliadau Adeiladu arfaethedig ar gyfer adeiladau preswyl newydd ac adeiladau preswyl sy’n cael eu hadnewyddu’n sylweddol neu sy’n destun newid defnydd sylweddol 
2.1 Roedd cwestiynau 1 i 11 yn ymwneud ag adran 3 o’r ddogfen ymgynghori, a oedd yn cynnig newidiadau i Reoliadau Adeiladu ar gyfer adeiladau preswyl newydd ac adeiladau preswyl sy’n cael eu hadnewyddu’n sylweddol neu sy’n destun newid defnydd sylweddol. Roedd yr adran hon yn ceisio barn ar ei gwneud yn ofynnol i bwyntiau gwefru cerbydau trydan wasanaethu mannau parcio sy’n gysylltiedig â’r adeiladau hynny.

	Cwestiwn 1
	Ydw %
	Nac ydyw %
	Ddim yn siŵr %

	Ydych chi’n cytuno â’n safbwynt polisi arfaethedig y dylai pob adeilad preswyl newydd sydd â lle parcio  cysylltiedig fod â man gwefru cerbydau trydan?
	

56
	

35.
	

9



[bookmark: _Hlk202447870]Cwestiwn 2 - Rhowch resymau dros eich ateb, gan gynnwys, lle bo’n berthnasol, unrhyw ofyniad amgen a fyddai’n addas yn eich barn chi
[bookmark: _Hlk202514454]
2.2 Roedd 56 y cant o’r ymatebwyr yn cytuno â’r cynnig y dylai pob adeilad preswyl newydd sydd â lle parcio cysylltiedig fod â man gwefru cerbydau trydan. Dywedodd yr ymatebwyr fod seilwaith gwefru annigonol yn rhwystr i fabwysiadu cerbydau trydan a nododd y byddai sicrhau bod cartrefi newydd yn addas i’r dyfodol yn cefnogi trawsnewidiad Cymru i drafnidiaeth wyrddach.

2.3 Nodwyd y manteision canlynol ar gyfer cyfleusterau gwefru cerbydau trydan preswyl:

· Mae gosod gwefrwyr yn ystod y gwaith adeiladu yn fwy fforddiadwy nag ôl-osod.
· Mae pwyntiau gwefru cerbydau trydan yn cynyddu gwerth eiddo.
· Yn cefnogi nodau datgarboneiddio a chynaliadwyedd Cymru.
2.4 Roedd 35 y cant o’r ymatebwyr yn anghytuno â’r cynnig, gan nodi pryderon am gost, dichonoldeb a pharodrwydd seilwaith. Awgrymodd yr ymatebwyr hyn y byddai dull graddol ac addasadwy yn cefnogi mabwysiadu cerbydau trydan yn well heb beri costau gormodol neu gyfyngiadau technolegol.

2.5 Roedd cymdeithasau tai a datblygwyr yn argymell ceblau/dwythellau yn unig i gadw costau cyfalaf cartrefi newydd i lawr ac felly’n fforddiadwy, gan nodi y gall mabwysiadu cerbydau trydan fod yn arafach ar gyfer aelwydydd incwm is, gan wneud mannau gwefru cyffredinol yn anymarferol.

2.6 Nid oedd naw y cant o’r ymatebwyr wedi ymateb.

Ymateb Llywodraeth Cymru i gwestiynau 1 a 2

2.7 Bydd Llywodraeth Cymru yn bwrw ymlaen â’r cynnig i’w gwneud yn ofynnol gosod pwyntiau gwefru cerbydau trydan ym mhob adeilad preswyl newydd sydd â lle parcio cysylltiedig. Mae’r penderfyniad hwn yn adlewyrchu cefnogaeth y mwyafrif o’r ymatebwyr i’r ymgynghoriad, a nododd rôl mesurau o’r fath wrth sicrhau bod cartrefi newydd yn addas i’r diben yn y dyfodol a lleihau rhwystrau i fabwysiadu cerbydau trydan.

2.8 Mae Llywodraeth Cymru wedi rhoi ystyriaeth ofalus i bryderon ynghylch costau, dichonoldeb a pharodrwydd seilwaith. Ymdrinnir â’r materion hyn yn Adran 1 o’r Ddogfen Gymeradwy S ddrafft, sy’n caniatáu esemptiadau lle mae costau cysylltu yn fwy na throthwy penodol. Mae esemptiadau ychwanegol wedi’u nodi yn Adran 6 y ddogfen ymgynghori.

2.9 Er bod rhai ymatebwyr yn argymell gosod ceblau a dwythellau yn unig, gan ganiatáu i berchnogion tai osod mannau gwefru yn ddiweddarach, mae Llywodraeth Cymru o’r farn bod gosod yn ystod y gwaith adeiladu yn fwy costeffeithiol i ddefnyddwyr terfynol. Gall y ddarpariaeth weladwy o wefrydd car trydan hefyd gefnogi defnydd o gerbydau trydan wrth i fwy o gerbydau fod ar gael yn y farchnad ail-law ac i aelwydydd incwm is yn y blynyddoedd i ddod.

	Cwestiwn 3
	Dylai %
	Na ddylai %
	Ddim yn siŵr %
	Heb Ateb

	A ddylai’r gofyniad Rheoliadau Adeiladu arfaethedig i osod man gwefru cerbydau trydan ym mhob cartref newydd fod yn berthnasol i adeiladau preswyl sy’n cael eu hadnewyddu’n sylweddol hefyd? 

	

47
	

35
	

13
	

5



Cwestiwn 3 Estynedig –  Rhowch esboniad am eich ateb, gan gynnwys, unrhyw dystiolaeth neu gostau os yw hynny’n berthnasol

2.10 Roedd 47 y cant o’r ymatebwyr yn cytuno â’r cynnig hwn. Roedd ymatebwyr o’r farn y byddai gosod mannau gwefru cerbydau trydan yn ystod gwaith adnewyddu mawr yn ffordd ymarferol a chosteffeithiol o foderneiddio cartrefi, cefnogi datgarboneiddio ac annog y newid i gerbydau trydan. Roeddent hefyd yn nodi y byddai gosod yn ystod adnewyddu yn gyffredinol yn rhatach ac yn llai aflonyddgar nag ôl-osod yn ddiweddarach, gallai gynyddu gwerth eiddo a byddai’n helpu i sicrhau bod tai yn addas i’r diben yn y dyfodol.

2.11 Roedd ymatebwyr hefyd yn cefnogi alinio rheoliadau Cymru â safonau mewn mannau eraill yn y DU. Awgrymodd rhai y dylid uwchraddio unedau defnyddwyr yn ystod adnewyddiadau i baratoi ar gyfer mwy o drydaneiddio. Ystyriwyd bod hyblygrwydd yn bwysig ar gyfer eiddo fel adeiladau rhestredig, a nododd ymatebwyr y dylid diffinio’r term "adnewyddu’n sylweddol" yn glir.

2.12 Roedd gwefrydd 7kW yn cael ei ffafrio mewn adnewyddiadau neu o leiaf seilwaith ceblau i roi opsiynau yn y dyfodol. Nodwyd bod sicrhau mynediad i lefydd parcio yn allweddol ar gyfer gweithredu ymarferol.

2.13 Roedd 35 y cant yn anghytuno â’r cynnig hwn, gyda llawer o’r ymatebwyr hyn yn awgrymu y byddai ôl-osod mannau gwefru cerbydau trydan mewn adeiladau hŷn yn gostus ac yn gymhleth, yn enwedig lle mae llefydd parcio yn gyfyngedig.

2.14 Barn gyffredin ymhlith y rhai a oedd yn anghytuno oedd, er bod mabwysiadu cerbydau trydan yn bwysig, gallai gofyn am osod mannau gwefru llawn yn ystod adnewyddiadau mawr greu aneffeithlonrwydd, costau uchel a heriau seilwaith. Awgrymodd ymatebwyr y byddai dull graddol a hyblyg yn cefnogi fforddiadwyedd ac ymarferoldeb yn well. Ailadroddwyd pwyntiau tebyg i’r rhai a godwyd mewn ymateb i Gwestiwn 1, gan gynnwys:

· Costau i ddatblygwyr tai a darparwyr tai cymdeithasol sy’n cael trafferth cyfiawnhau treuliau. 
· Efallai na fydd angen gwefrwyr cerbydau trydan ar aelwydydd incwm is, a fyddai’n golygu bod gosod gorfodol yn aneffeithlon.
· Pryderon ynghylch capasiti’r grid - gallai uwchraddio fel is-orsafoedd fod yn angenrheidiol, gan gynyddu costau.
· Ystyriaethau Tân a Diogelwch, yn enwedig mewn perthynas â mwy o ddefnydd o fannau gwefru cerbydau trydan mewn adeiladau sy’n cynnwys meysydd parcio. 
· Esemptiadau ar gyfer adnewyddiadau sylweddol, lleihau straen ariannol.
· Gweithredu graddol dros amser yn hytrach na gorfodi ar unwaith.

2.15 Argymhellion gan y 35% sy’n anghytuno:

· Mae Opsiwn 2 (Darpariaeth Cost Is - ceblau) yn cael ei ffafrio’n eang ar gyfer hyblygrwydd hirdymor.
· Dylai polisi’r llywodraeth barhau i fod yn addasadwy, gan ystyried technolegau sy’n dod i’r amlwg.
· Mae angen eglurder a chymorth mewn perthynas â chyllid i atal rhwystrau i brosiectau tai.

	Cwestiwn 4
	Ydw %
	Nac ydyw %
	Ddim yn siŵr %
	Heb Ateb

	Os felly, ydych chi’n credu mai dim ond i adeiladau preswyl sy’n cael eu hadnewyddu’n sylweddol sydd â mwy na 10 o leoedd parcio ceir y dylai’r gofyniad fod yn berthnasol? 

	

27
	

33
	

21
	

19



2.16 Roedd 27 y cant o’r ymatebwyr yn cefnogi’r cynigion ac yn gweld deg lle parcio fel meincnod rhesymol ar gyfer gofyniad i osod gwefrydd cerbydau trydan. Fodd bynnag, dadleuodd eraill nad yw nifer y lleoedd yn ddangosydd dibynadwy o ddichonoldeb.

2.17 Awgrymodd sawl ymateb y canlynol:

· Dylid asesu’r mater fesul achos, yn enwedig mewn ardaloedd gwledig neu ddatblygiadau sydd â lle cyfyngedig, fel blociau o fflatiau.
· Gallai gosod gwefrwyr cerbydau trydan leihau argaeledd parcio presennol a gosod pwysau ariannol ar denantiaid cymdeithasol, yn enwedig os yw costau gosod a chynnal a chadw yn arwain at renti neu daliadau gwasanaeth uwch.

2.18 Roedd consensws eang bod gwefru gartref yn well ac yn cyd-fynd â strategaeth datgarboneiddio Llywodraeth Cymru. Roedd gosod seilwaith yn ystod adnewyddu yn cael ei ystyried yn fwy costeffeithiol nag ôl-osod yn ddiweddarach.

2.19 Rhybuddiodd ymatebwyr hefyd:

· Gallai eithrio adeiladau gyda llai na deg lle effeithio’n anghymesur ar aelwydydd incwm is a thanseilio nodau’r polisi.
· Efallai y bydd datblygiadau mwy yn well i ledaenu costau seilwaith ar draws mwy o unedau.

Ar y cyfan, roedd cytundeb y dylai adnewyddiadau sylweddol gynnwys seilwaith gwefru cerbydau trydan lle bynnag y bo’n bosibl, hyd yn oed os nad yw gweithredu cyffredinol bob amser yn bosibl.

2.20 Roedd 33 y cant yn anghytuno â’r cynnig, gan awgrymu y dylid cynnwys seilwaith cerbydau trydan ym mhob gwaith adnewyddu sylweddol. Trafodwyd esemptiadau ar gyfer prosiectau llai, gan nad yw nifer y lleoedd parcio yn cyfiawnhau eithriad o reidrwydd. Mae gosod seilwaith nawr yn osgoi costau uwch yn y dyfodol pan fydd mwy o gerbydau trydan yn cael eu defnyddio.

2.21 Dewisiadau amgen ac argymhellion a awgrymwyd gan ymatebwyr:

· Gosod ceblau a dwythellau ym mhob gwaith adnewyddu i fod yn barod am y dyfodol.
· Defnyddio pwyntiau gwefru cymunedol i leihau costau ar gyfer adeiladau aml-breswyl.

Cwestiwn 5: Mewn adeiladau nad ydynt yn ymarferol o safbwynt technolegol i gynnwys man gwefru cerbydau trydan, a yw hwn yn achos priodol i gyflwyno esemptiad ac, os felly, beth yw’r trothwy priodol ar gyfer sbarduno’r esemptiad hwn?


2.22 Ar y cyfan, roedd y consensws yn cefnogi esemptiadau hyblyg gyda meini prawf llym, gan gydbwyso dichonoldeb â nodau cynaliadwyedd hirdymor. Dylid caniatáu esemptiadau ar gyfer achosion lle mae ehangu grid, cyfyngiadau safle, neu risgiau diogelwch tân yn gwneud gosod yn anymarferol. Rhaid i ddatblygwyr gyfiawnhau esemptiadau gydag adroddiadau technegol i atal camddefnyddio at ddibenion torri costau.
2.23 Codwyd ystyriaethau economaidd ac ymarferol:

· Mae cyfyngiadau grid a chostau seilwaith uchel yn creu heriau i osodiadau gorfodol.
· Mae adeiladau hŷn a pharcio stryd yn cymhlethu dichonoldeb mannau gwefru.
· Gall atebion amgen, fel monitro llwyth dynamig a gwefrwyr capasiti is, leihau’r angen am esemptiad.

2.24 Gwnaeth yr ymatebwyr nifer o argymhellion:

· Esemptiadau fesul achos, wedi’u hasesu gan awdurdodau cynllunio a rheolaeth adeiladu.
· Trothwyon uchel ar gyfer esemptiadau i atal osgoi rheoliadau cerbydau trydan yn ddiangen.
· Rhaid diffinio esemptiadau’n glir, gan sicrhau mai dim ond achosion gwirioneddol anymarferol sy’n gymwys.
· Adolygiadau polisi cyfnodol i fireinio meini prawf esemptiad wrth i’r defnydd o gerbydau trydan gynyddu.

Ymateb Llywodraeth Cymru i gwestiynau 3, 4 a 5

2.25 Ar ôl ystyried yr ymatebion, mae Llywodraeth Cymru wedi penderfynu cadw’r dull a nodir yn y ddogfen ymgynghori. Dylai eiddo sy’n cael ei adnewyddu’n sylweddol sy’n cynnig mwy na 10 o leoedd parcio yn y dyluniad, neu ar ôl cwblhau’r gwaith, gael man gwefru ar gyfer pob annedd gyda pharcio cysylltiedig o fewn ffin y safle a llwybrau cebl ym mhob lle parcio arall. Mae hyn yn cynnal cysondeb â’r gofynion ar gyfer cartrefi newydd ac yn cefnogi canlyniadau arfaethedig y polisi.

2.26 Codwyd pryderon ynglŷn â chostau. Mae’r cynigion yn cynnwys esemptiadau lle mae costau seilwaith yn fwy na 7% o gyfanswm cost y gwaith adnewyddu sylweddol. Codwyd pryderon hefyd am gapasiti grid; mae’r cynigion yn mynd i’r afael â hyn trwy ganiatáu i nifer y mannau gwefru gael eu cyfyngu i’r rhai y gellir eu cynnwys o fewn y cyflenwad pŵer presennol.
2.27 Codwyd pryderon am ddiogelwch tân, yn enwedig effaith bosibl mwy o ddefnydd o gerbydau trydan a mannau gwefru mewn adeiladau sy’n cynnwys meysydd parcio. Fel dull rhagofalus, ni fydd y gofynion mannau gwefru yn berthnasol i feysydd parcio dan do, gan gynnwys meysydd parcio caeedig neu ochr agored, ac mae’r canllawiau yn y Ddogfen Gymeradwy S ddrafft yn adlewyrchu’r sefyllfa hon. Fodd bynnag, er mwyn cefnogi newidiadau posibl i’r seilwaith yn y dyfodol, bydd angen llwybrau ceblau o hyd.

2.28 Bydd unrhyw newidiadau yn y dyfodol i’r gofynion ar gyfer meysydd parcio dan do yn cael eu llywio gan ymchwil barhaus ac adolygiadau yn y dyfodol o ganllawiau diogelwch tân yn Nogfen Gymeradwy B.

	Cwestiwn 6
	Ydw %
	Nac ydyw %
	Ddim yn siŵr %
	Heb Ateb

	Ydych chi’n cytuno y dylai’r gofynion bennu bod angen un man gwefru ar gyfer pob annedd yn hytrach nag un man gwefru ar gyfer pob lle parcio sy’n gysylltiedig â’r adeilad? 

3



Cwestiwn 7 -   Rhowch resymau dros eich ateb gan gynnwys, lle bo’n berthnasol, unrhyw ofyniad amgen a fyddai’n addas yn eich barn chi. 

2.29 Roedd 67 y cant o’r ymatebwyr yn cefnogi un man gwefru fesul annedd fel ateb ymarferol a chosteffeithiol. Nodwyd nad oes angen gwefru cerbydau trydan bob dydd, a gall aelwydydd ddefnyddio’r pwyntiau bob yn ail, gan leihau’r galw am sawl man gwefru. Mae’r dull hwn yn cydbwyso anghenion y dyfodol â fforddiadwyedd, yn osgoi straen diangen ar y grid, ac yn caniatáu ehangu wrth i’r defnydd o gerbydau trydan gynyddu. Gall mannau gwefru a rennir neu gymunedol fod yn ddefnyddiol ar gyfer preswylfeydd aml-uned. Mae’r consensws yn ffafrio hyblygrwydd wrth sicrhau bod pob cartref yn barod ar gyfer cerbyd trydan, gan alinio â rheoliadau’r DU heb faich gormodol ar seilwaith.

2.30 Roedd 17 y cant o’r ymatebwyr yn anghytuno, gan ddweud nad oes gan bob cartref le parcio, na fydd pob un angen gwefru cerbyd trydan a bod gan rai aelwydydd bellach fwy nag un car, felly efallai na fydd un man gwefru yn ddigon dros amser. Awgrymodd rhai ymatebwyr y dylid pennu gofynion fesul achos, gan ystyried ffactorau fel math o annedd, trefniadau parcio, lle, cost a’r capasiti trydanol sydd ar gael.

Ymateb Llywodraeth Cymru i gwestiynau 6 a 7 

2.31 Bydd Llywodraeth Cymru yn bwrw ymlaen â’i chynllun i orfodi dim ond un man gwefru fesul annedd sydd â mannau parcio cysylltiedig. Cefnogwyd y dull hwn gan y mwyafrif o’r ymatebwyr. Mae Llywodraeth Cymru yn nodi bod disgwyl i gyfran sylweddol o wefru cerbydau trydan ddigwydd gartref lle mae mynediad ar gael. Gall tariffau trydan amser defnyddio, gan gynnwys cyfraddau dros nos is, gefnogi mwy o wefru yn ystod oriau allfrig a helpu i reoli’r galw ar y rhwydwaith trydan.
2.32 Mae Llywodraeth Cymru o’r farn nad yw capasiti rhwydwaith yn debygol o gyflwyno problemau sylweddol ar gyfer anheddau newydd yn y rhan fwyaf o achosion. Pan fo ystyriaethau o ran capasiti grid neu gost yn codi, gellir cymhwyso esemptiadau.

2.33 Ni fydd yn ofynnol i anheddau heb le parcio cysylltiedig osod man gwefru. Bydd Llywodraeth Cymru yn gorfodi un man gwefru cerbydau trydan fesul annedd gyda lle parcio cysylltiedig, yn hytrach na’i gwneud yn ofynnol cael man gwefru ar gyfer pob man parcio. Mae’r dull hwn yn adlewyrchu ymatebion i’r ymgynghoriad ac yn ystyried gofynion gwefru, ystyriaethau cost a chapasiti rhwydwaith. Pan fo capasiti neu gostau grid yn cyflwyno heriau, gellir cymhwyso esemptiadau.

	Cwestiwn 8
	Dylai %
	Na ddylai %
	Ddim yn siŵr %
	Heb Ateb %

	A ddylai’r gofyniad Rheoliadau Adeiladu arfaethedig ar gyfer man gwefru a seilwaith cerbydau trydan fod yn berthnasol os yw defnydd yr adeilad wedi newid yn sylweddol yn unol â’r diffiniad ym mharagraff 8(1)(e) o Atodlen 1 i’r Ddeddf, a) neu b) Rheoliad 5 Rheoliadau Adeiladu 2010? 
	

58
	

24
	

14
	

4



	Cwestiwn 9: Os ydych chi’n anghytuno, eglurwch pam.



2.34 Roedd y mwyafrif o’r ymatebion yn cytuno â chynnig yr ymgynghoriad y dylai gofynion mannau gwefru cerbydau trydan fod yn berthnasol os yw defnydd yr adeilad wedi newid yn sylweddol (58%).

2.35 O’r 24% o’r ymatebwyr a oedd yn anghytuno, roedd y prif resymau yn cynnwys:

· Er mwyn sicrhau bod y gofynion yn gymesur â lefel y gwaith sy’n cael ei wneud
· Lleoliadau gwledig a allai gyflwyno problemau capasiti i gyflenwadau presennol, a lle nad yw’r gofyniad yn cyd-fynd ag anghenion y perchnogion tai
· Dylai fod yn berthnasol dim ond os yw’r gwaith yn uwchraddio sylweddol
· Gall cynlluniau presennol olygu ei bod yn anodd bodloni’r gofynion, megis lle mae dim ond parcio ar y ffordd sy’n bodoli
· Dylai costau gosod fod yn gysylltiedig â chost y gwaith sy’n cael ei wneud, a phan fyddant yn fwy na chanran benodol o’r gost honno, yna gellid ystyried esemptiadau
· Gallai costau pellach wneud gwaith y prosiect yn anymarferol
· Cyfyngiadau ymarferol ac amgylchiadau lliniarol, megis cymhlethdodau gyda’r cysylltiad grid
· Gallai gosod mannau gwefru gyflwyno risgiau newydd i adeiladau presennol sydd â mesurau diogelwch tân is-safonol cynhenid. Dylai unrhyw ofynion newydd ystyried adolygiad diogelwch cyfannol i sicrhau nad oes unrhyw risgiau anfwriadol

Ymateb Llywodraeth Cymru i gwestiynau 8 a 9

2.36 Fel y cytunodd y mwyafrif o’r ymatebwyr, bydd Llywodraeth Cymru yn bwrw ymlaen â’i chynnig i wneud seilwaith gwefru cerbydau trydan yn ofynnol pan fo defnydd adeilad wedi newid yn sylweddol fel y’i diffinnir yn Rheoliad 5 o Reoliadau Adeiladu 2010.

	Cwestiwn 10
	Dylem %
	Na ddylem %
	Ddim yn siŵr %
	Heb Ateb %

	A ddylem gyflwyno esemptiad i’r gofynion ar gyfer newid defnydd sylweddol mewn adeiladau preswyl mewn achosion lle mae digon o gapasiti dros ben yn y cyflenwad trydan sy’n cyrraedd y maes parcio? 
	

43
	

21
	

30
	

6



Cwestiwn 11: Os ydych chi’n anghytuno, eglurwch pam.

2.37 Mae Llywodraeth Cymru yn cydnabod bod gwall yn nhestun cwestiwn 10 a dylai fod wedi darllen ‘lle nad oes digon o gapasiti dros ben’. Roedd y mwyafrif o’r ymatebwyr yn cytuno â’r cynigion fel y’u nodwyd, fodd bynnag, nodir bod 30% o’r ymatebwyr yn ansicr. Roedd rhai o’r rhesymau a roddwyd dros anghytuno â’r cynigion yn cynnwys:

· Ymatebwyr yn credu bod y cwestiwn wedi’i eirio’n anghywir, a dim ond lle nad oes digon o gapasiti dros ben yn y cyflenwad trydan sy’n dod i mewn y dylai esemptiadau gael eu rhoi i adeiladau y mae eu defnydd yn cael ei newid yn sylweddol.
· Mae’n ymddangos bod cyfiawnhad dros esemptiadau yn ymwneud â lleihau cost y newid defnydd, fodd bynnag, gallai hyn gyflwyno’r senario lle mae adeiladau presennol wedi’u cloi mewn costau carbon ac ynni parhaus uwch a chyfyngu ar y cyfle i ddatgarboneiddio tan y pwynt newid nesaf.
· Dylid darparu mannau gwefru trydan lle bynnag y bo modd. 

Ymateb Llywodraeth Cymru i gwestiynau 10 a 11

2.38 Mae Llywodraeth Cymru yn cydnabod y gwall yn nhestun C10 ac y dylai fod wedi darllen ‘lle nad oes digon o gapasiti dros ben yn y cyflenwad trydan sy’n cyrraedd y maes parcio’. Roedd testun y ddogfen ymgynghori fel y’i cyhoeddwyd yn cynnig cymhwyso’r gofyniad dim ond mewn achosion lle mae digon o gapasiti dros ben yn y cyflenwad trydan sy’n dod i mewn i’r maes parcio. Felly, o ystyried yr anghysondeb hwn, mae dadansoddiad o’r cynnig hwn wedi canolbwyntio ar y sylwadau ategol a ddarparwyd. 
2.39 Ar ôl ystyried yr ymatebion, mae Llywodraeth Cymru wedi penderfynu gofyn am fannau gwefru cerbydau trydan gorfodol lle mae digon o gapasiti cyflenwi trydan dros ben. Dim ond pan nad oes digon o gapasiti cyflenwi trydan dros ben y dylai esemptiadau fod yn berthnasol. Mewn achosion o’r fath, bydd yn ofynnol i ddatblygwyr osod llwybrau cebl a dwythellau priodol i ddarparu ar gyfer cynnydd mewn capasiti rhwydwaith trydanol yn y dyfodol.

3. [bookmark: _Toc233806455][bookmark: _Toc235608274]Adeiladau dibreswyl newydd ac adeiladau dibreswyl sy’n cael eu hadnewyddu’n sylweddol neu sy’n destun newid defnydd sylweddol
3.1 	Roedd yr adran hon o’r ddogfen ymgynghori yn gofyn am farn ar gynnig ar gyfer adeiladau dibreswyl fel meysydd parcio sy’n gysylltiedig ag adeiladau dibreswyl newydd ac adeiladau dibreswyl sy’n cael eu hadnewyddu’n sylweddol neu sy’n destun newid defnydd sylweddol.

	Cwestiwn 12
	Ydw %
	Nac ydyw %
	Ddim yn siŵr %
	Heb Ateb %

	
Ydych chi’n cytuno â safbwynt polisi arfaethedig Llywodraeth Cymru? 

	

48
	

20
	

17
	

15



	Cwestiwn 12 Estynedig -   Rhowch resymau dros eich ateb, gan gynnwys, lle bo’n berthnasol, unrhyw ofyniad amgen a fyddai’n addas yn eich barn chi.



3.2 	Roedd 48 y cant o’r ymatebwyr yn cefnogi gosod mannau gwefru cerbydau trydan mewn datblygiadau dibreswyl, p’un a ydynt yn adeiladau newydd neu’n adeiladau sy’n cael eu hadnewyddu’n sylweddol. Pwysleisiodd llawer fod integreiddio seilwaith gwefru yn ystod y gwaith adeiladu yn llawer mwy costeffeithiol na’i ôl-osod yn ddiweddarach. Roedd ehangu mynediad mewn ardaloedd dibreswyl prysur hefyd yn cael ei ystyried yn fuddiol i fodurwyr preifat a gweithredwyr fflyd.

3.3 	Er mwyn sicrhau effeithiolrwydd, awgrymodd yr ymatebwyr:

· Dylai polisïau ei gwneud yn ofynnol i bob adeilad sydd â maes parcio gynnwys mannau gwefru, yn unol â rheoliadau’r DU.
· Rhaid rheoleiddio datblygiadau defnydd cymysg yn ofalus er mwyn osgoi bylchau a allai gyfyngu ar seilwaith cerbydau trydan.

3.4 	Roedd hygyrchedd yn thema dro ar ôl tro, gyda galwadau am:

· Opsiynau gwefru fforddiadwy i breswylwyr heb gyfleusterau preifat, fel y rhai mewn fflatiau neu adeiladau hŷn.
· Seilwaith sy’n darparu ar gyfer cerbydau mwy a defnyddwyr anabl.

3.5 	Yn ôl yr ymatebwyr, bydd cynaliadwyedd hirdymor yn dibynnu ar:

· Gynllunio rhagweithiol a phrisio teg.
· Mecanweithiau sy’n caniatáu i fusnesau adennill costau gosod.
3.6 	Yn y pen draw, ystyriwyd bod rhwydwaith gwefru cerbydau trydan cadarn yn hanfodol i Gymru gyrraedd ei thargedau Sero Net a diogelu ei system drafnidiaeth i’r dyfodol.

3.7 	Roedd ugain y cant o’r ymatebwyr yn gwrthwynebu mannau gwefru cerbydau trydan gorfodol, gan gwestiynu a oedd eu hangen a pha mor ymarferol oeddent. Dadleuodd beirniaid y dylai Cymru flaenoriaethu trafnidiaeth gyhoeddus gynaliadwy dros atebion sy’n canolbwyntio ar geir. Mewn adeiladau masnachol mawr, gall gosod yn gynnar fod yn wastraffus, ac roedd dwythellau ar gyfer defnydd yn y dyfodol yn cael ei ystyried yn opsiwn mwy ymarferol. Roedd pryderon ariannol yn cynnwys straen ar y grid a chostau adnewyddu uchel, yn enwedig mewn ardaloedd heb drydan prif gyflenwad. Roedd amheuon amgylcheddol yn canolbwyntio ar gynhyrchu batris, seilwaith ailgylchu cyfyngedig, a honiadau bod gan gerbydau trydan oes fer. Mae rhai yn credu y gallai dewisiadau amgen fel hydrogen fod yn fwy cynaliadwy, a’i bod hi’n rhy gynnar i ymrwymo i gerbydau trydan fel y prif ddull trafnidiaeth.

3.8 	Ni wnaeth 32 y cant o’r ymatebwyr wneud sylwadau. 

Ymateb Llywodraeth Cymru i gwestiwn 12

3.9	Bydd Llywodraeth Cymru yn bwrw ymlaen â’r cynnig i’w gwneud yn ofynnol gosod mannau gwefru cerbydau trydan ym mhob adeilad dibreswyl newydd, a phob adeilad o’r fath sy’n cael ei adnewyddu’n sylweddol neu’n destun newid defnydd sylweddol, lle mae gan yr adeilad o leiaf 10 lle parcio cysylltiedig. Y gofyniad lleiaf fydd un man gwefru am bob pum gofod.

3.10 Mewn sefyllfaoedd lle mae’r adeilad yn ddefnydd cymysg, h.y. mae’r adeilad yn cynnwys anheddau ac adeiladau eraill, bydd y gofyniad yn berthnasol i’r mannau parcio sydd wedi’u neilltuo i’r rhannau dibreswyl o’r adeilad yn unig.

3.11 Mae Llywodraeth Cymru o’r farn bod cefnogi seilwaith cerbydau trydan yn cyfrannu at amcanion datgarboneiddio trafnidiaeth ehangach. Mae’n cydnabod yr angen am ddull cytbwys a bydd yn parhau i fonitro datblygiadau technolegol, effeithiau amgylcheddol, a heriau gweithredu i sicrhau bod y polisi yn parhau i fod yn gymesur ac yn ymatebol dros amser.
4. [bookmark: _Toc233806456][bookmark: _Toc235608275]Ystyriaethau allweddol ar gyfer esemptiadau
4.1 	Roedd adran 6 o’r ddogfen ymgynghori yn gofyn am farn ar esemptiadau priodol ar gyfer ein safbwyntiau polisi arfaethedig. Ein bwriad yw cynnwys adeiladau lle mae’n briodol gosod mannau gwefru cerbydau trydan yn unig.

	Cwestiwn 13
	Ydw %
	Nac ydyw %
	Ddim yn siŵr %
	Heb Ateb %

	Ydych chi’n cytuno y dylem gyflwyno esemptiad ar gyfer adeiladau rhestredig ac adeiladau mewn ardaloedd cadwraeth fel yr awgrymir uchod?

	

59
	

18
	

17
	

6


Cwestiwn 14: Os ydych chi’n anghytuno, eglurwch pam 

4.2 	Cytunodd 59 y cant o’r ymatebwyr y dylai Llywodraeth Cymru gymhwyso esemptiad ar gyfer adeiladau rhestredig ac adeiladau mewn ardaloedd cadwraeth.

4.3 	Roedd 18 y cant o’r ymatebwyr yn anghytuno, gan ddadlau na ddylid gwahardd mannau gwefru cerbydau trydan yn awtomatig ar adeiladau rhestredig. Yn hytrach, dylid eu gosod yn sensitif i osgoi niwed—wedi’u lleoli i ffwrdd o brif ddrychiadau, yn gudd, neu’n annibynnol. Dylai esemptiadau fod yn berthnasol dim ond pan nad oes parcio ar y safle, neu pan fo niwed sylweddol yn anochel. Dylai datblygwyr ddylunio atebion sy’n parchu cymeriad yr adeilad gan gefnogi cynaliadwyedd yr un pryd. Dylai unrhyw bolisi cyfyngol fod yn deg ac yn gyfiawn, gan sicrhau y gall adeiladau hanesyddol gymryd rhan yn y trawsnewidiad ynni. Mae mannau gwefru yn llawer llai ymwthiol na cherbydau eu hunain, gan wneud esemptiadau llwyr yn ddiangen.
[bookmark: _Hlk207788150]
Ymateb Llywodraeth Cymru i gwestiynau 13 a 14
[bookmark: _Hlk207360155]
4.4 	Yn unol ag Adran 2 o’r polisi arfaethedig, bydd Llywodraeth Cymru yn mandadu’r gofyniad i asesu gosod mannau gwefru cerbydau trydan mewn adeiladau rhestredig ac adeiladau sydd wedi’u lleoli o fewn ardaloedd cadwraeth fesul achos. Bydd gosodiadau yn cael eu caniatáu lle gellir dangos na fydd cymeriad ac ymddangosiad yr adeilad yn cael eu heffeithio.

4.5 	Bydd esemptiad yn berthnasol dim ond mewn amgylchiadau lle byddai cydymffurfio â’r gofyniad pwynt gwefru yn arwain at newid annerbyniol i arwyddocâd pensaernïol neu hanesyddol yr adeilad. Bwriad y dull hwn yw diogelu integredd y dreftadaeth adeiledig wrth alluogi gosod seilwaith cerbydau trydan lle bo hynny’n briodol.
	Cwestiwn 15
	Dylem %
	Na ddylem %
	Ddim yn siŵr %
	Heb Ateb %

	A ddylem gyflwyno esemptiad i’r rheoliadau ar gyfer gwaith adnewyddu sylweddol mewn adeiladau preswyl lle mae’r gost o osod y llwybrau cebl yn fwy na 7 y cant o gyfanswm cost y gwaith adnewyddu sylweddol?

	

62
	

11
	

20
	

7



Cwestiwn 16: Os ydych chi’n anghytuno, eglurwch pam

4.6 	Cytunodd 62 y cant o’r ymatebwyr y dylid cymhwyso esemptiad i’r gofynion ar gyfer adnewyddiadau sylweddol mewn adeiladau preswyl lle mae’r gost o osod y llwybrau cebl yn fwy na 7% o gyfanswm cost yr adnewyddu sylweddol. 

4.7 	Roedd 11 y cant o’r ymatebwyr yn gwrthwynebu esemptiadau eang ar gyfer gofynion mannau gwefru cerbydau trydan, gan ddadlau y dylid cadw lwfansau o’r fath i’r lleiafswm er mwyn osgoi creu bylchau polisi. Roeddent yn pwysleisio pwysigrwydd integreiddio mannau gwefru â darpariaethau parcio, gan eu hystyried yn hanfodol i gyflawni nodau Sero Net Cymru.

4.8 	Roedd y prif bryderon a godwyd yn cynnwys:

· Gellid camfanteisio ar esemptiadau sy’n seiliedig ar gost a gallent arafu cyflwyno seilwaith cerbydau trydan.
· Dylai gwaith adnewyddu sylweddol ddilyn yr un safonau â datblygiadau newydd i sicrhau mynediad teg.
· Er y gall perchnogion tai osod mannau gwefru yn ôl yr angen, mae’r hyblygrwydd hwn yn tynnu sylw at yr angen am reoliadau clir a chyson.

4.9 	Ar y cyfan, mae’r ymatebwyr hyn yn eirioli dros fframwaith polisi cadarn a theg sy’n cefnogi mynediad eang a dibynadwy i bwyntiau gwefru cerbydau trydan.

Ymateb Llywodraeth Cymru i gwestiynau 15 a 16

4.10 Bydd Llywodraeth Cymru yn gweithredu esemptiad i’r gofyniad i osod mannau gwefru cerbydau trydan yn ystod gwaith adnewyddu sylweddol ar adeiladau preswyl lle mae cost gosod yn fwy na 7% o gyfanswm y gost adnewyddu.

4.11 Bwriad yr esemptiad hwn yw sicrhau nad yw datblygiadau ac adnewyddiadau eiddo yn peidio â chael eu cefnogi oherwydd beichiau ariannol anghymesur. Mewn achosion lle mae cost gosod mannau gwefru neu lwybrau cebl cysylltiedig yn fwy na’r trothwy o 7%, ni fydd y gofyniad yn berthnasol.

4.12 Fodd bynnag, bydd safonau gofynnol ar gyfer llwybro ceblau yn parhau i fod yn ofynnol lle bynnag y bo’n bosibl, i gefnogi parodrwydd ar gyfer seilwaith cerbydau trydan yn y dyfodol a lleihau’r angen am ôl-osod aflonyddgar.

4.13 Bydd y cap costau o 7% yn cael ei fonitro a’i adolygu o bryd i’w gilydd i adlewyrchu newidiadau mewn technoleg, amodau’r farchnad ac anghenion seilwaith. Nod y dull hwn yw cydbwyso ehangu seilwaith trafnidiaeth gynaliadwy â realiti ymarferol adnewyddu adeiladau ledled Cymru.

	Cwestiwn 17
	Oes %
	Nac ydyw %
	Ddim yn siŵr %
	Heb Ateb %

	A ddylem gyflwyno esemptiad i’r gofynion ar gyfer gwaith adnewyddu sylweddol mewn adeiladau preswyl mewn achosion lle nad oes digon o gapasiti dros ben yn y cyflenwad trydan sy’n cyrraedd y maes parcio? 

	

41
	

24
	

24
	

11



Cwestiwn 18: Os ydych chi’n anghytuno, eglurwch pam 

4.14 Cytunodd 41 y cant o’r ymatebwyr y dylai Llywodraeth Cymru gymhwyso esemptiad i’r gofynion ar gyfer gwaith adnewyddu sylweddol mewn adeiladau preswyl. 

4.15 Roedd 24 y cant o’r ymatebwyr yn anghytuno, gan nodi y dylid gosod mannau gwefru cerbydau trydan lle bynnag y bo modd, gan ddefnyddio capasiti dros ben i osgoi bylchau. Mae cyflenwad pŵer preswyl yn amrywio, gan godi cwestiynau ynghylch a ddylai gwefrwyr gael eu pweru gan fflatiau neu landlordiaid. Mae dichonoldeb gosod yn dibynnu ar ffactorau y tu hwnt i’r capasiti, gan gynnwys costau a chynllun. Dylid trin adnewyddiadau fel adeiladau newydd, gan fod costau gosod yn debyg. Efallai y bydd gweithredwyr rhwydwaith yn dal i fod angen atgyfnerthu oddi ar y safle, ac mae angen pwysau ar Weithredwyr Rhwydwaith Dosbarthu i sicrhau dosbarthiad seilwaith teg.

Ymateb Llywodraeth Cymru i gwestiynau 17 a 18:

4.16 Mae Llywodraeth Cymru yn cydnabod bod gwall yn nhestun Saesneg cwestiwn 17 a dylai fod wedi darllen ‘where there is not adequate spare capacity in the incoming electrical supply’. Roedd testun y ddogfen ymgynghori a gyhoeddwyd yn nodi bod y Llywodraeth yn bwriadu cymhwyso’r gofyniad dim ond mewn achosion lle mae digon o gapasiti dros ben yn y cyflenwad trydan sy’n cyrraedd y maes parcio. Felly, o ystyried yr anghysondeb hwn, mae dadansoddiad o’r cynnig hwn wedi canolbwyntio ar y sylwadau ategol a ddarparwyd. 

4.17 Wrth ystyried yr ymatebion, mae Llywodraeth Cymru wedi penderfynu parhau â’r dull a nodir yn y ddogfen ymgynghori, sef cyflwyno gofyniad i osod mannau gwefru  cerbydau trydan gorfodol lle mae digon o gapasiti dros ben yn y cyflenwad trydan, a dim ond lle nad oes digon o gapasiti dros ben yn y cyflenwad trydan y dylid defnyddio esemptiadau. Fodd bynnag, mewn achosion esemptiad o’r fath, bydd yn ofynnol i’r datblygwr osod llwybrau cebl a dwythellau priodol i ddarparu ar gyfer cynnydd yng nghapasiti’r rhwydwaith trydanol yn y dyfodol.   

	Cwestiwn 19
	Dylem %
	Na ddylem %
	Ddim yn siŵr %
	Heb Ateb %

	A ddylem gyflwyno esemptiad i’r rheoliadau ar gyfer gwaith adnewyddu sylweddol mewn adeiladau dibreswyl lle mae’r gost o osod y llwybrau cebl a’r man gwefru yn fwy na 7 y cant o gyfanswm cost y gwaith adnewyddu sylweddol?

	

59
	

12
	

15
	

14



	Cwestiwn 20: Os ydych chi’n anghytuno, eglurwch pam.



4.18 Mae’r ymatebion i’r ymgynghoriad i gwestiwn 19 yn dangos cefnogaeth fwyafrifol o 59% i esemptiadau sy’n seiliedig ar gost ar gyfer prosiectau adnewyddu dibreswyl sylweddol, gan dynnu sylw at bryderon ynghylch camddefnyddio esemptiadau posibl a cholli cyfle ar gyfer datblygu seilwaith cerbydau trydan. 

4.19 Roedd 12 y cant o’r ymatebwyr yn anghytuno, gan nodi y gallai esemptiadau ar sail cost rwystro mynediad at fanteision cerbydau trydan a chaniatáu i ddatblygwyr osgoi polisi trwy fwndelu costau. Mae gwaith adnewyddu yn cyflwyno cyfle allweddol ar gyfer gosod, gan wneud esemptiadau yn ddiangen. Os yw Llywodraeth Cymru yn caniatáu esemptiadau, dylid gofyn am feini prawf cyfiawnhau llym, gan ganolbwyntio ar gostau afresymol gwirioneddol a dewisiadau amgen hyfyw. Dylai esemptiadau dibreswyl fod yn seiliedig ar leoliad a mynediad i’r grid yn hytrach na chost i’r adeiladwr neu’r perchennog.

4.20 Wrth ystyried yr ymatebion, mae Llywodraeth Cymru wedi penderfynu cadw’r dull a nodir yn y ddogfen ymgynghori a chyflwyno esemptiad ar sail cost mewn perthynas â phrosiectau adnewyddu dibreswyl sylweddol yn y rheoliadau terfynol. Bydd yr esemptiad hwn yn berthnasol pan fo’r gost gyfunol o osod llwybrau cebl a phwyntiau gwefru yn fwy na 7% o gyfanswm y gost adnewyddu a rhaid cyflwyno dogfennaeth cyfiawnhau cost tra manwl i’w hystyried pan ddibynnir ar yr esemptiad hwn. Bwriad y dull hwn yw cefnogi hyfywedd economaidd i berchnogion adeiladau wrth hwyluso darparu seilwaith cerbydau trydan lle bo hynny’n briodol, ac i leihau’r risg o ddefnydd amhriodol o’r esemptiad.

5. [bookmark: _Toc233806457][bookmark: _Toc235608276]Asesiad Effaith
5.1 	Cyhoeddwyd Asesiad Effaith cam ymgynghori ochr yn ochr â’r ymgynghoriad. Mae’r Asesiad Effaith yn seiliedig ar rai rhagdybiaethau allweddol yn ymwneud â datblygu marchnadoedd cerbydau trydan a mannau gwefru cerbydau trydan.

	Cwestiwn 21 

	Ydw %
	Nac ydyw %
	Ddim yn siŵr %
	Heb Ateb %

	Ydych chi’n cytuno â’r rhagdybiaethau, y costau a’r effeithiau sydd wedi’u hamlinellu yn yr Asesiad Effaith? 

	
36

	
21

	
35.

	
8




	Cwestiwn 22: Os nad ydych chi’n cytuno, darparwch dystiolaeth ategol os gwelwch yn dda




5.2 	Roedd 21 y cant o’r ymatebwyr yn anghytuno, gan nodi bod costau ôl-osod mannau gwefru cerbydau trydan yn ymddangos yn uchel ar gyfer tai unigol, gyda phrisiau’n amrywio o £899 i £1,090 ar draws gwahanol ddarparwyr. Roedd rhai ymatebwyr yn teimlo bod yr ymgynghoriad wedi methu â chyfrif am ddatblygiadau technolegol cyflym a’r effaith ariannol ar ddatblygiadau tai newydd, lle mae darparwyr statudol yn dibynnu ar ddatblygwyr i ariannu gwelliannau i’r rhwydwaith trydan. Nid oes gan bob rhwydwaith gapasiti digonol, ac mae costau addasu yn sylweddol, gan roi pwysau ar ddefnyddwyr, gan gynnwys cymdeithasau tai. Honnodd rhai y gallai’r trothwyon cost arfaethedig—£3,600 neu 7% o’r costau adnewyddu—fod yn ormodol, gan fethu â chyfrif am gymhlethdodau prosiectau a chyfyngiadau ariannol. Mynegwyd pryderon ehangach am fforddiadwyedd cerbydau trydan, hyfywedd y farchnad ail-law, costau cynnal a chadw cerbydau a pharodrwydd seilwaith, sy’n gofyn am gyfnod pontio hirach, fel gorsafoedd petrol.

5.3 	Wrth ystyried yr ymatebion, mae Llywodraeth Cymru wedi penderfynu cadw’r dull a nodir yn y ddogfen ymgynghori a chyflwyno esemptiad ar sail cost mewn perthynas â phrosiectau adnewyddu dibreswyl sylweddol yn y rheoliadau terfynol. Nodir bod rhai ymatebwyr wedi mynegi pryderon, yn enwedig ynghylch costau ôl-osod, capasiti grid, a’r goblygiadau ariannol i ddatblygwyr.

5.4 	Mae’r asesiad effaith yn cyflwyno asesiad angenrheidiol o eang o effeithiau, yn seiliedig ar gostau datblygu tybiedig. Gan ddefnyddio’r sail hon, mae’r asesiad o’r effaith yn gynrychiolaeth ddangosol o effaith debygol y newidiadau arfaethedig. 

5.5 	Bydd y sylwadau a’r adborth yn cael eu hystyried fel rhan o’r broses i ddiweddaru a mireinio’r asesiad effaith terfynol ar gyfer y polisi hwn. Bydd yr asesiad effaith terfynol yn cael ei gyhoeddi ochr yn ochr â’r rheoliadau diwygio a’r canllawiau cysylltiedig.
6. [bookmark: _Toc233806458][bookmark: _Toc235608277]Trefniadau trosiannol / Amseroedd paratoi
6.1	Os yw hysbysiad adeiladu, hysbysiad cychwynnol neu adnau cynlluniau llawn wedi’i gyflwyno i’r corff rheolaeth adeiladu cyn i ddiwygiadau arfaethedig 2025 i Ran S ddod i rym, roedd yr ymgynghoriad yn cynnig y dylai’r trefniadau trosiannol fod yn berthnasol i adeiladau unigol lle mae gwaith adeiladu wedi dechrau o fewn cyfnod rhesymol yn unig. Cynigiodd yr ymgynghoriad mai cyfnod rhesymol ar gyfer hyn yw blwyddyn o’r dyddiad y daw diwygiadau Rhan S 2025 i rym.

Cwestiwn 23: Beth yw cyfnod pontio rhesymol rhwng cyhoeddi’r rheoliadau a’r canllawiau a’r gofynion newydd yn dod i rym?

6.2 	Roedd yr ymatebion ynglŷn â’r cyfnod pontio yn amrywio’n sylweddol:

· Cyfnodau pontio byr (1-6 mis): Roedd rhai yn ffafrio gweithredu ar unwaith neu gyfnod pontio byr, gan nodi cynefindra â rheoliadau tebyg yn Lloegr.
· Cyfnodau pontio cymedrol (6-12 mis): Awgrymodd llawer o ymatebwyr gyfnod o chwech i 12 mis, gyda sawl un yn eirioli am 12 mis fel amserlen addasu gyfforddus.
· Cyfnodau pontio hir (2-5 mlynedd): Mae rhai yn credu bod dull aml-flwyddyn (dwy i bum mlynedd) yn angenrheidiol i ganiatáu addasu a pharodrwydd seilwaith.
· Cyfnodau estynedig (10+ mlynedd): Cynigiodd ychydig o ymatebion amserlenni llawer hirach (10-25 mlynedd), sydd o bosibl yn adlewyrchu pryderon am effaith ariannol a datblygiadau technolegol.

6.3 	Ar y cyfan, er bod barn yn amrywio, roedd yr awgrymiadau mwyaf cyffredin yn ffafrio cyfnod pontio o chwech i 12 mis. Rhoddodd ymatebwyr o blaid y cyfnod pontio hwn y sylwadau canlynol:

· Nododd Llywodraeth Cymru ei bwriad i adolygu’r Rheoliadau Adeiladu i gefnogi’r ddarpariaeth o wefru yn y cartref a’r gweithle ar gyfer prosiectau adnewyddu ac adeiladu newydd yn ei Strategaeth gwefru cerbydau trydan ar gyfer Cymru: cynllun gweithredu[footnoteRef:1] (2021). [1:  Strategaeth gwefru cerbydau trydan ar gyfer Cymru: cynllun gweithredu] 

· Mae’r cynigion yn cyd-fynd yn gryf â Rhan S Lloegr a rheoliadau’r Alban, felly bydd cyflwyno’r gofyniad yng Nghymru yn dod â chysondeb ar draws gwledydd. 

6.4 	Ni roddodd 32 y cant o’r ymatebwyr amserlen glir ond rhoesant adborth cyffredinol:

· Mae angen esemptiadau ar gyfer prosiectau parhaus lle mae cynlluniau yn cael eu cyflwyno cyn i reoliadau ddod i rym i leihau costau ofer. 
· Mae pryderon yn cynnwys capasiti grid, cyfyngiadau’r gadwyn gyflenwi, a’r baich cost ar ddatblygwyr, gyda rhai yn ffafrio eithriadau safle cyfan yn hytrach na threfniadau plot wrth blot. 
· Mae canllawiau diogelwch tân clir a gofynion technegol wedi’u diweddaru yn cael eu hystyried yn hanfodol ar gyfer gweithredu priodol. 
· Yn ogystal, mae diffinio "cychwyn" yn gyson yn hanfodol i sicrhau bod rheoliadau’n cael eu gorfodi’n deg ac effeithiol.

6.5 	Cytunodd mwyafrif yr ymatebwyr â’r trefniadau trosiannol a’r amseroedd paratoi arfaethedig a nodir yn adran 8 o’r ymgynghoriad, felly mae Llywodraeth Cymru yn bwriadu bwrw ymlaen â chyfnod o chwe mis rhwng gosod y rheoliadau a’r rheini’n dod i rym, ac yn ystod y cyfnod hwnnw ni fydd yn ofynnol yn gyfreithiol i eiddo sydd â’u hysbysiadau cychwynnol/adeiladu neu eu cynlluniau llawn wedi’u hadneuo fodloni’r rheoliadau newydd. Os yw hysbysiad adeiladu, hysbysiad cychwynnol neu adnau cynlluniau llawn wedi’i gyflwyno i’r corff rheolaeth adeiladu cyn i ddiwygiadau Rhan S ddod i rym, bydd y trefniadau trosiannol yn berthnasol i adeiladau unigol lle mae gwaith adeiladu wedi dechrau o fewn blwyddyn o’r dyddiad y daw’r diwygiadau Rhan S i rym. Fel arall bydd angen bodloni’r rheoliadau newydd. 

6.6 	Gofynnodd rhai ymatebwyr am fwy o eglurder ynghylch y diffiniad o gychwyn. Cynhaliwyd ymgynghoriad ar ddiffiniad newydd ar gyfer cychwyn gwaith adeiladu fel rhan o ymgynghoriad ar y gyfundrefn rheolaeth adeiladu newydd ar gyfer adeiladau risg uwch a newidiadau ehangach i’r rheoliadau adeiladu yng Nghymru[footnoteRef:2]. Ers yr ymgynghoriad, cyhoeddwyd diffiniad diwygiedig (rheoliad 46B o Reoliadau Adeiladu 2010* - Cymeradwyaeth rheolaeth adeiladu yn darfod: cychwyn gwaith: Cymru) sy’n cyd-fynd i raddau helaeth â’r dull a ddefnyddir yn Lloegr, yn enwedig ar gyfer adeiladau newydd ac estyniadau. Bydd canllawiau hefyd yn cael eu cyhoeddi i gefnogi gweithredu.  [2:  Dogfen ymgynghori] 

Bydd y rheoliad hwn mewn grym o 1 Gorffennaf 2026 a gellir ei weld ar hyn o bryd yn rheoliad 9 o Reoliadau Adeiladu etc. (Diwygio) (Rhif 2) (Cymru) 2025.
6.7 	Cododd rhai ymatebwyr bryderon ynglŷn â chostau. Cafwyd sylwadau gan ddarparwyr tai cymdeithasol y gallai’r gofyniad effeithio ar nifer yr unedau tai cymdeithasol a ddatblygir oherwydd y baich ariannol cynyddol. Roeddent yn awgrymu cyfnod pontio o ddwy neu dair blynedd oni bai y gellid llacio’r gofyniad ar gyfer y math hwn o ddarparwr tai. Nododd eraill y dylai’r diffiniad o gychwyn fod yn berthnasol ar sail safle cyfan oherwydd y gost a’r anawsterau sydd ynghlwm wrth gyflwyno’r seilwaith trydanol angenrheidiol ran o’r ffordd trwy ddatblygiad os yw’r gofyniad i fod yn berthnasol ar sail plotiau unigol. Nod Llywodraeth Cymru yw sicrhau nad yw rhai datblygiadau yn dod yn anhyfyw o ganlyniad i’r gofyniad hwn. Er mwyn cefnogi hyn, mae’r cynigion yn cynnwys esemptiad lle byddai gosod mannau gwefru yn cynyddu costau cysylltu â’r grid fwy na £3,600 fesul man gwefru ar gyfer adeiladau preswyl newydd. Mewn amgylchiadau o’r fath, dim ond llwybrau ceblau fydd eu hangen.

6.8	Ar ôl ystyried yr ymatebion, ystyrir bod cyfnod o chwe mis (rhwng gosod a dod i rym y rheoliadau) yn ddigonol i ganiatáu i’r diwydiant baratoi ar gyfer y rheoliadau newydd.
7. [bookmark: _Toc233806459][bookmark: _Toc235608278]Y Gymraeg
7.1 	Roedd yr ymgynghoriad hefyd yn gofyn am farn ar yr effeithiau tebygol y gallai’r diwygiadau arfaethedig eu cael ar yr iaith Gymraeg.

Cwestiwn 24: Yn eich barn chi, beth fyddai effeithiau tebygol y diwygiadau arfaethedig ar yr iaith Gymraeg? Mae gennym ddiddordeb arbennig mewn unrhyw effeithiau ar gyfleoedd i ddefnyddio’r Gymraeg ac ar drin y Gymraeg yn llai ffafriol na’r Saesneg. Ydych chi’n meddwl fod cyfleoedd i hyrwyddo unrhyw effeithiau cadarnhaol? Ydych chi’n meddwl bod cyfleoedd i liniaru unrhyw effeithiau negyddol?  

7.2 	Dywedodd 40 y cant o’r ymatebwyr y gallai’r diwygiadau arfaethedig effeithio ar y Gymraeg mewn ffyrdd cadarnhaol a negyddol. Gallai mwy o welededd drwy arwyddion dwyieithog, dogfennaeth ac ymdrechion ymgysylltu wella’r defnydd o’r Gymraeg, tra gallai diffyg adnoddau dwyieithog ymyleiddio siaradwyr Cymraeg, yn enwedig o ran hyfforddiant a hygyrchedd. Roedd rhai yn dadlau dros gyfarwyddiadau, apiau ac arwyddion Cymraeg gorfodol ar gyfer mannau gwefru cerbydau trydan i sicrhau cynhwysiant. Roedd eraill yn gweld yr effaith yn niwtral, gan nodi natur dechnegol seilwaith cerbydau trydan. Roedd pryderon yn cynnwys anfanteision posibl i gymunedau gwledig Cymraeg eu hiaith, y faith bod canllawiau cyflenwyr ar y môr yn Saesneg gan mwyaf, a gwahaniaethau o ran mynediad ymhlith gwahanol ddemograffeg. Gallai dull rhagweithiol, gan gynnwys cydweithio â sefydliadau iaith Gymraeg, gweithredu dwyieithog, a strategaethau ymgysylltu â’r cyhoedd clir, liniaru effeithiau andwyol a hyrwyddo cynhwysiant ieithyddol.

7.3 	Ni wnaeth 60 y cant o’r ymatebwyr wneud sylwadau. Cwestiwn 25: Yn eich barn chi, a ellid ffurfio'r camau gweithredu arfaethedig neu eu newid er mwyn:

· cael effeithiau cadarnhaol neu fwy cadarnhaol ar ddefnyddio’r Gymraeg a pheidio â thrin y Gymraeg yn llai ffafriol na’r Saesneg, neu
· liniaru unrhyw effeithiau negyddol ar ddefnyddio’r Gymraeg a pheidio â thrin y Gymraeg yn llai ffafriol na’r Saesneg?


7.4 	Roedd 21 y cant o’r ymatebion yn mynd i’r afael â’r cwestiwn hwn. Roedd rhai yn argymell arwyddion, cyfarwyddiadau ac apiau dwyieithog gorfodol i sicrhau cynhwysiant, tra bod eraill yn credu nad yw’r rheoliadau’n cael unrhyw effaith ar y defnydd o’r Gymraeg. Mae rhai yn awgrymu cydymffurfio â Deddf yr Iaith Gymraeg ac integreiddio seilwaith gwefru â datblygiadau lleol i wella hygyrchedd. Dadleuodd rhai y dylai pryderon newid hinsawdd gael blaenoriaeth, tra bod eraill yn cynnig dulliau dwyieithog ymarferol, megis rhannu dogfennau yn adrannau Cymraeg a Saesneg. Roedd cydnabyddiaeth hefyd efallai nad yw cynrychiolwyr y diwydiant tai yn y sefyllfa orau i asesu’r goblygiadau ieithyddol.

7.5 	Ni wnaeth 79 y cant o’r ymatebwyr wneud sylwadau. 

7.6 	Mae Llywodraeth Cymru yn cydnabod pwysigrwydd sicrhau bod y Gymraeg yn cael ei hystyried yn llawn wrth ddatblygu a gweithredu seilwaith gwefru cerbydau trydan. Wrth i Gymru bontio tuag at ddyfodol sero net, mae’n hanfodol bod y cynnydd hwn yn cael ei gyflawni mewn ffordd sy’n adlewyrchu hunaniaeth ieithyddol a diwylliannol y wlad.

7.7 	Mae Llywodraeth Cymru yn parhau i fod wedi ymrwymo i hyrwyddo a diogelu’r Gymraeg ym mhob maes polisi cyhoeddus, gan gynnwys trafnidiaeth a seilwaith lle bo hynny’n ymarferol. Mae cyflwyno mannau gwefru cerbydau trydan yn gyfle clir i wreiddio dwyieithrwydd ym mhrofiad bob dydd defnyddwyr, gan sicrhau bod y Gymraeg yn weladwy, yn hygyrch, ac nad yw’n cael ei thrin yn llai ffafriol nag ieithoedd eraill.
8. [bookmark: _Toc233806460][bookmark: _Toc235608279]Unrhyw faterion cysylltiedig eraill
8.1 	Gofynnodd yr ymgynghoriad hefyd am unrhyw sylwadau eraill. 

Cwestiwn 26: Rydym wedi gofyn nifer o gwestiynau penodol. Os oes gennych unrhyw faterion cysylltiedig nad ydym wedi mynd i’r afael â nhw’n benodol, defnyddiwch y lle hwn i roi gwybod amdanynt.

8.2 	Ymatebodd 29 y cant, gan godi pwyntiau megis pryderon am seilwaith cerbydau trydan yng Nghymru, gan gynnwys risgiau diogelwch tân, gyda galwadau am systemau llethu tân awtomatig, gwell awyru, a mynediad diffodd tân, yn enwedig mewn meysydd parcio dan do ac islawr. Pwysleisiodd rhai na ddylai meysydd parcio dan do gael esemptiad rhag gofynion gwefru oherwydd heriau gosod sydd wedi’u gweld mewn mannau eraill. 

8.3 	Cododd cyfyngiadau capasiti grid a gofynion cynyddol am bŵer o bympiau gwres bryderon dichonoldeb, gan ysgogi awgrymiadau ar gyfer gwefrwyr dau gyfeiriad i helpu i reoli llwythi brig. Pwysleisiwyd integreiddio mannau gwefru cyhoeddus mewn datblygiadau preswyl newydd i wella hygyrchedd, tra bod materion gofod a fforddiadwyedd yn codi pryderon y gallai gwneud gosod gwefrwyr cerbydau trydan yn orfodol wthio perchentyaeth ymhellach allan o gyrraedd rhai prynwyr posibl. 

8.4 	Galwodd rhai ymatebwyr am bolisïau parcio cyson a chydweithrediad y cyngor i atal prinder llefydd parcio. Roedd pryder hefyd bod mabwysiadu cerbydau trydan preifat yn parhau i fod yn araf, yn enwedig yn y farchnad ail-law, ac nad oes opsiynau trydan hyfyw yn y sector cerbydau gwersylla, a allai effeithio ar dwristiaeth. Mae rhai yn annog cymhellion ariannol i hyrwyddo defnydd o gerbydau trydan, tra bod eraill yn cefnogi mannau gwefru gorfodol ym mhob datblygiad, gan gynnwys ardaloedd di-geir. Yn ogystal, roedd awgrymiadau yn cynnwys gwell technoleg rheoli llwyth ac ystyried tanwydd amgen ochr yn ochr â cherbydau trydan.

8.5 	Mae Llywodraeth Cymru wedi nodi pryderon ychwanegol a godwyd gan ymatebwyr, gan gynnwys risgiau diogelwch tân, cyfyngiadau capasiti grid, integreiddio mannau gwefru cyhoeddus, fforddiadwyedd, a’r angen am bolisïau parcio cyson. Bydd y materion hyn yn cael eu hystyried mewn gwaith datblygu polisi parhaus ac adolygiadau yn y dyfodol. Mae Llywodraeth Cymru yn parhau i fod wedi ymrwymo i ddull cytbwys, seiliedig ar dystiolaeth sy’n cefnogi trawsnewidiad Cymru i drafnidiaeth gynaliadwy wrth fynd i’r afael â heriau ymarferol ac adborth rhanddeiliaid.

9. [bookmark: _Toc233806461][bookmark: _Toc235608280]Y camau nesaf
9.1 	Bydd Llywodraeth Cymru yn drafftio rheoliadau i ddiwygio Rheoliadau Adeiladu 2010 yn unol ag Ymateb y Llywodraeth i’r Ymgynghoriad. Bydd Dogfen Gymeradwy S yn cael ei datblygu a’i chwblhau ymhellach yn unol ag ymateb y llywodraeth a nodir uchod. Bydd amseriad y diwygiadau yn dibynnu ar flaenoriaethau’r rhaglen ddeddfwriaethol.

